**Oy Teboil Ab** on Suomessa toimiva, venäläinen, öljy- ja energiatuotteiden markkinointia, maahantuontia, myyntiä, jakelua ja huoltoasematoimintaa harjoittava yhtiö, jonka omistaa venäläinen Lukoil. Vuonna 2020 Teboilin liikevaihto oli noin 1,7 miljardia euroa ja markkinaosuus öljytuotteiden myynnistä Suomessa vuonna 2019 oli 28 prosenttia. Teboilin tulos on romahtanut ihmisten alettua boikotoimaan Venäjän vuonna 2022 Ukrainaa vastaan aloittamaa hyökkäyssotaa tukevia yrityksiä.

Historia
--------

TB-huoltoasema Salossa 1950-luvulla.
Yhtiö perustettiin vuonna 1934 nimellä Oy Trustivapaa Bensiini Ab (TB). Sana trustivapaa esiintyi erityisesti 1930-luvulla yritysnimissä. Trustivapaaksi itsensä nimennyt yritys viestitti, ettei se kuulu yritysten yhteenliittymään, trustiin, vaan kilpailee markkinoilla rehellisesti. Suomalaisomistaja Göran Ehrnrooth myi yhtiön neuvostoliittolaiselle Sojuznefteeksportille vuonna 1948.

Valvontakomissio oli vaatinut maaliskuussa 1946 Suomea luovuttamaan Neuvostoliiton hallintaan kaiken maassa olevan omaisuuden, jonka omistuspohja oli saksalaisenemmistöinen. Toimitusta varten perustettu valtioneuvoston alainen ulkomaalaisen omaisuuden hoitokunta takavarikoi saksalaisilta yksityisiltä omistajiltaan Suomen Petrooli Oy:n ja luovutti sen Neuvostoliiton valtiollisen öljy-yhtiön V/O Sojuznefteeksportin hallintaan. Suomen Petrooli Oy harjoitti öljytuotteiden maahantuontia, ja sillä oli muun muassa säiliöitä Kotkassa ja jakeluvarasto Turussa.

Sojuznefteeksport lähti pyörittämään öljytuotekauppaa Suomessa näiden kahden sisaryrityksen avulla, joista TB-brändi vastasi vähittäismyynnistä ja Suomen Petrooli Oy puolestaan jalostamo- ja maahantuontibisneksestä. Suomen Petrooli Oy fuusioitiin Oy Teboil Ab:hen vasta vuonna 2008.

1960-luvulla yhtiö laajensi toimintaansa tavalla, joka herätti huomiota. Se rakensi pieniin, muutaman traktorin käsittäviin kyliin huoltoasemia, joissa oli valtavat dieselpolttoainetankit. Asemat herättivät paikallisissa lähinnä huvittuneisuutta, mutta Suomen puolustusministeriössä pantiin huolestuneena merkille, että yhteistä noille, tuolloin Neuvostoliiton omistuksessa olleen yhtiön asemille, oli itärajan läheisyys. Spekuloitiin, että suuriin dieseltankkeihin olisi varattu polttoainetta esimerkiksi Neuvostoliiton panssarivaunuille mahdollistaen nopeamman etenemisen mahdollisessa sotatilanteessa.

### Lukoilin omistukseen

Trustivapaa Bensiini vaihtoi nimensä Teboiliksi nimikilpailun perusteella vuonna 1966. Neuvostokauden jälkeen Sojuznefteeksport yksityistettiin, ja uudelleenjärjestelyjen myötä vuonna 1994 Teboilin uudeksi omistajaksi tuli Nafta-Moskva, joka puolestaan myi Teboilin vuonna 2005 Lukoilille noin 200 miljoonalla dollarilla.

Lukoil ja yhdysvaltalainen ConocoPhillips sopivat vuonna 2006 kaupasta, jolla ConocoPhillipsin huoltoasemat siirtyivät Lukoilin omistukseen. Sopimukseen kuuluivat JET-asemat Euroopassa, ja seuraavana vuonna Suomen JET-asemat muuttuivat *Teboil Express* -automaattiasemiksi. ConocoPhillips Finland muuttui Suomen Tähtiautomaatit Oy:ksi. Vuonna 2008 Suomen Petrooli ja Suomen Tähtiautomaatit fuusioitiin emoyhtiö Teboiliin.

Teboilin voiteluainetehdas ja laboratoriotoiminnot siirtyivät vuonna 2007 perustetun tytäryhtiö *LLK Finlandin* hoitoon.

Ukrainan sodan aika
-------------------

Keväällä 2022 Teboil joutui laajojen boikottien kohteeksi Suomessa protestina Venäjän hyökkäykselle Ukrainaan. Protestoijat katsovat, että Lukoil-yhteydensä vuoksi Teboilin liiketoiminta rahoittaa epäsuorasti Putinin hallinnon sotaa Ukrainassa.  Teboilin markkinointi- ja viestintäjohtaja Toni Flyckt pyysi boikottiin liittyvän uutisoinnin yhteydessä huoltoasemaketjua koskeneessa haastattelussa, ettei Ukrainan sodasta käytettäisi käsitettä "sota" vaan käsitettä "konflikti".  Valtion hankintayhtiö Hanselin ohjeen mukaan Teboilia ei enää käytetä polttoainetoimittajana lokakuun 10. päivän jälkeen. Voimassa ollut hankintasopimus katkaistiin EU:n pakoteasetuksen perusteella, koska yhtiö on venäläisomistuksessa. Sodan aikana Lukoil on laajentanut Teboil-brändin käyttöä Venäjälle.

Teboiliin kohdistuvan boikotin johdosta ainakin seuraavat Teboil-asemat Suomessa ovat lopettaneet toimintansa tai liittyneet toiseen huoltoasemaketjuun Ukrainan sodan aikana: Ruskeasuon Teboil Helsingissä, Hyvinkäällä Sveitsinhovin Teboil-huoltoasema, Sammonkadun Teboil Tampereella, Lahden Saksalan Teboil, Tohmajärven Teboil, Sysmän Teboil, Äkäslompolossa Jounin Kaupan pihalla toiminut Teboil-kylmäasema, Männistön Teboil Kuopiossa, Teboil Klaukkala Nurmijärvellä, Teboil Kivihovi Salossa, Purolan Teboil Kajaanissa, Kärsämäen Teboil, Kaakkurin ja Kaukovainion Teboilit Oulussa sekä Leppävirran Teboil.

Entinen Teboil Kivihovi Salossa uusissa Nesteen brändiväreissä heinäkuussa 2023, vanha Teboilin punainen väri näkyy vielä pysäköintialueen ulkomainosten rungossa.
Taloustutkimuksen 28.9.2022 julkaisemassa vuosittaisessa brändiarvostustutkimuksessa Teboilin brändiarvostus oli tippunut tutkimuksen viimeiselle sijalle.

Toukokuussa 2023 Teboil toimitti tilinpäätöksen Suomen kaupparekisteriin missä se käytti edelleen ilmaisua "Ukrainan sotilaallinen konflikti".

Liiketoiminta
-------------

Teboilin liiketoiminta on jaettu kolmeen yksikköön: *Huoltoasema- ja automaattiliiketoiminta* vastaa noin 450 liikepaikan huoltoasema-, automaatti- ja ammattiliikenteen D-automaattiverkostosta sekä yhtiön asiakaskorteista. *Suoramyyntiliiketoiminta* vastaa polttoöljyjen ja dieselin yritys- ja tukkumyynnistä, lämmitysöljyn kuluttajamyynnistä sekä nestekaasun myynnistä. *Voiteluaineliiketoiminta* puolestaan vastaa moottoriajoneuvoissa, työkoneissa ja teollisuudessa käytettävien Teboil-voiteluaineiden markkinoinnista.

Teboilin jakeluverkosto muodostui vuoden 2018 lopulla 116 huoltoasemasta ja 208 automaattiasemasta, joista 62 oli Teboil Express -automaattiasemia. Ammattiliikenteelle tarkoitettuja D-automaatteja oli 214.

* Teboil-huoltoasema KouvolassaTeboil-huoltoasema Kouvolassa
* Teboil-huoltoasema Jyväskylässä.Teboil-huoltoasema Jyväskylässä.
* Teboil Express -kylmäasema Turun Itäisellä Pitkälläkadulla.Teboil Express -kylmäasema Turun Itäisellä Pitkälläkadulla.
* Teboilin pääkonttori sijaitsee Vantaan Veromiehen kaupunginosassa, Plaza Loiste -toimistorakennuksessa.Teboilin pääkonttori sijaitsee Vantaan Veromiehen kaupunginosassa, Plaza Loiste -toimistorakennuksessa.

Lähteet
-------

1. ↑
2. 1 2 3 4  Yrityksen tiedot: Oy Teboil Ab *is.fi*. Taloussanomat. Viitattu 18.1.2019.
3. ↑  Tuotteet *teboil.fi*. Teboil. Viitattu 11.7.2016.
4. 1 2 3  Yhtiö *teboil.fi*. Teboil. Viitattu 18.1.2019.
5. ↑  Yhtiö / Teboil *Teboil*. Viitattu 23.9.2021.
6. ↑  Teboil Oy Ab Pääkonttori - taloustiedot, Y-tunnus ja päättäjät - Finder.fi *www.finder.fi*. Viitattu 23.9.2021.
7. ↑  Leppänen, Timo: *Merkilliset nimet. Tarinoita yritysten ja tuotteiden nimistä*. Helsinki: Suomalaisen Kirjallisuuden Seura, 2016. ISBN 978-952-222-720-1.
8. ↑  Kock, G.: Neuvostoliitolle pakkoluovutetut saksalaisomisteiset yhtiöt Suomessa *Pörssitieto*.  2011. Viitattu 18.1.2019.
9. ↑  Kock, G.: Luovutetut enemmistö- ym. osakkuudet 1. *Pörssitieto*.  2011. Viitattu 18.1.2019.
10. ↑  Tiilikainen, Heikki: *Kylmän sodan kujanjuoksu*. Helsinki: Ajatus Kirjat, 2003. ISBN 951-20-6452-9.
11. 1 2  Teboilin historiaa *teboil.fi*. Teboil. Viitattu 18.1.2019.
12. ↑  Juha Salonen: Teboil-boikotti leviää Suomessa *Uusi Suomi*. Viitattu 12.3.2022.
13. ↑  Teboil-boikotti laajenee: Posti lopettaa yhteistyön Teboilin kanssa – poliisi jatkaa asiakkaana *www.iltalehti.fi*. Viitattu 12.3.2022.
14. ↑  Kaleva: Teboilin viestintäjohtaja pyysi toimittajalta, ettei tämä käyttäisi artikkelissaan sanaa "sota" *mtvuutiset.fi*.  8.3.2022. Viitattu 12.3.2022.
15. ↑  Salomaa, Marja: Ukrainan sota | Poliisi lopettaa tankkaamisen Teboililla *Helsingin Sanomat*.  7.9.2022. Viitattu 27.9.2022.
16. ↑  Lempinen, Tommi: Tass: Teboil on aloittanut yhteistyön "Herkullista, piste" -ketjun kanssa *Ilta-Sanomat*.  15.9.2022. Viitattu 27.9.2022.
17. ↑  Hirvonen, Saara: Alkoiko nyt Teboil-yrittäjien pudotuspeli? Kaksi asemaa lopettanut kahdessa päivässä: "Kukkaro ei kestä, kun ihmiset ryhtyivät boikotoimaan" *YLE*.  27.9.2022. YLE. Viitattu 01.10.2022.
18. ↑  Harju, Jukka: Teboilin huoltoasemat vaihtavat nyt yksi kerrallaan väriä – Osa yrittäjistä ei pääse eroon asemastaan, vaikka haluaisi *HS*.  10.9.2022. HS. Viitattu 01.10.2022.
19. ↑  Kuosmanen, Heidi: Yksi Kuopion pitkäikäisimmistä huoltoasemista lopettaa bensan myynnin *Savon Sanomat*.  10.5.2022. Savon Sanomat. Viitattu 01.10.2022.
20. ↑  Reinikainen, Tuomas: Teboil Kivihovin kauppias lopettaa, korona ja Teboil-boikotti veivät pohjan liiketoiminnalta – "Taloudellisesti ei ole mitään mahdollisuutta päästä plussan puolelle" *Salon Seudun Sanomat*.  24.3.2022. Salon Seudun Sanomat. Viitattu 01.10.2022.
21. ↑  Karvinen, Petri: Teboilin jättäneeltä yrittäjältä karhutaan miljoonaa euroa huoltamoketjun vaihdosta – "Meistä yritetään tehdä varoittava esimerkki" *Yle Uutiset*.  10.8.2023. Yle. Viitattu 30.11.2023. suomi
22. ↑  Lempinen, Tommi: Teboilin brändi on nyt täysin kuralla – uunituoreessa tutkimuksessa Suomen huonoin tulos *Ilta-Sanomat*.  28.9.2022. Ilta-Sanomat. Viitattu 01.10.2022.
23. ↑  Lempinen, Tommi: TE: Teboil on toimittanut Suomen kaupparekisteriin Venäjää miellyttävän näkökannan *Ilta-Sanomat*. Ilta-Sanomat. Viitattu 29.05.2023.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Teboil**.
* Teboil (suomeksi, ruotsiksi, englanniksi, venäjäksi)
* Lukoil Suomen tasavallassa (Arkistoitu – Internet Archive)

Huoltoasemat Suomessa

| asemaketju | (tuotemerkin) omistaja |
| --- | --- |
| **ABC** | **ABC Deli** | S-ryhmä |
| **Gulf** | Hinduja Group → Gulf Oil Corporation → Us-Parts Finn-Am |
| **Neste** | **Neste Express** | Neste |
| **Ritoil** | Risto Rämä → Ritoil |
| **Seo** | Suomalainen Energiaosuuskunta (SEO, Seo) |
| **St1** | **Shell** | **Shell Express** | St1 Nordic → St1 |
| **Teboil** | **Teboil Express** | Lukoil → Teboil |